khistorydata/jeongjo-sjw-relations huggingface dataset:
정조 15년 · 목
左議政蔡濟恭啓言平安監司沈頤之狀啓以爲各邑還弊自經昨年還賑之政自有損益之效而至於各鎭堡則穀多民少年年殖耗徒事積歭每戶所分多或至數十石小不下十餘石邊民納鹿而未暇擇精鎭將勘簿而免罪爲幸臥還反作無所不有昨秋較戶量穀時略陳事情以請三年改色迄未措處而獜山等二十一鎭別無更張淸城等二十四鎭穀品不至鹿荒此則或分或移限年改色牛峴等九鎭寧城等六鎭宣沙壬海等鎭民穀太不相當而江界列鎭尤爲悶急不可不釐正其虛耗俾邊民毋致逃散餉穀得以就精至若龜城還弊素稱一道之最昨年捧糴之時一一爬櫛不無釐正之效而再昨年留庫尙未有區處者趁今分還待秋準捧除耗改色竝令廟堂稟處矣關西列鎭還弊道臣旣以矯捄爲請必以如何捄弊從速狀聞之意更爲申飭龜城留庫六千石分給除耗之請可知其爲民之意而必明知空殼而爲幾許石實粒之爲幾許石然後可以有所着手分付道臣詳査明覈請更爲稟處從之敎以西民必當懸企矯捄之政苟能從速善措處在西民可謂息肩之秋申飭該道卽爲條列指一狀聞
정조 15년 · 강
命忠淸監司朴宗岳忠州城堞經紀之請置之
정조 15년 · 목
左議政蔡濟恭啓言忠淸監司朴宗岳狀啓以爲忠州介在湖嶺之間實爲要衝之地城堞經紀一依淸州例以爲擧行事請令廟堂稟處矣臣意則恐非猝乍間可以立決者矣敎以今姑置之
정조 15년 · 강
命平山府司僕所納米以已捧本色運納
정조 15년 · 목
左議政蔡濟恭啓言平山民人群訴路傍故取見其文狀則以爲本府大同之謬例加捧民不堪耐之中司僕所納米已於春初輸致於海邊倉以爲船載之圖矣不意自司僕使之作錢而其所定價比常定殆過數兩云矣窮民呼訴容非異事發關本道問其虛實恐不可已矣從之敎以司僕米事不必關問旣捧之穀還賣作錢則雖用詳定之式民之受弊不問可知況徵價之高峻若此該寺事殊甚未安無論事勢之如此如彼已捧本色使卽運納事分付該道
정조 15년 · 강
許施北兵營大小差任從親騎衛案差出之請
정조 15년 · 목
左議政蔡濟恭啓言北兵使李潤慶所啓以爲北關軍政以儒風極盛䈁丁艱辛親騎衛之素稱驍健者今不免殘疲若使大小差任一從親騎衛案中差出則豪富健兒必爭願入爲辭矣依所請施行之意嚴飭北關諸邑恐不可已矣從之
정조 15년 · 강
命北關行本營移住罷去之請置之
정조 15년 · 목
左議政蔡濟恭啓言北兵使李潤慶所啓以爲北關行本營移住徒貽軍卒之弊罷去移住爲辭矣請下詢入侍諸宰敎曰諸宰中有異見人以次進奏左參贊金華鎭啓言禦侮之道恐不可遽議矣司直鄭昌順啓言爲其些少之弊遽撤移住之規恐不可輕易矣吏曹判書洪良浩啓言行營重鎭恐不可遽然撤罷矣兵曹判書金文淳啓言設置行營法意至重不可遽議變通矣戶曹判書趙鼎鎭啓言當初設法至重不可遽議撤罷矣禮曹判書李致中啓言今若撤罷恐非設施之本意刑曹判書權欕啓言行營移住罷之誠好而恐致彼人之疑訝矣副司直李漢豊啓言移住行營似難輕議變通副司直金持默啓言移住當否不敢指的仰對矣濟恭啓言事旣重大議亦參差請姑置之從之
정조 15년 · 강
命嶺南各邑儲置中四等用下以還米劃給船價等諸條以儲置米本色筴應
정조 15년 · 목
左議政蔡濟恭啓言前慶尙監司李祖源所啓有草記稟處之命矣取見其所啓則以爲曾前惠廳之請得軍作米南倉除留米等穀物只劃給於各邑儲置中四等用下不足之代矣近來則直爲添入於收租案故當年稅米盡歸上納儲置則皆是還米中移作者沿海邑船價米沿江邑東萊納甘同納及營需米例以儲置中上下而還米結米精鹿懸殊不可以此用下故出給民間改㫪取精咸安等六邑受弊最甚從今以後四等用下雖以還米移作者劃給而其中船價米等不得不以結米上下者量宜劃給爲辭矣四等用下雖可以還米區劃至於船價米等諸條從今爲始必以所捧新米儲置本邑以爲策應之意請分付惠廳從之敎以大扺收租頒降也多數儲置於列邑古人深意可見郞官之草構頒降記送于堂上三呈三退期於多儲後已此事傳以爲美譚古今異宜裝納漸益增加以是年前別下飭敎則該廳之擧行必有較量緊歇而爲今聞舊伯言誠有是也萬萬不成說卿於筵退後取考飭敎以後收租頒降文書若於當用雜米處以舊米劃給該堂草記論罪否則必是該廳之偏劃各邑之換用而然不如是則豈有改㫪之弊及於民間乎無論如此如彼卿其着意嚴飭俾嶺民得蒙實效知朝家本意每於此惓惓可也
정조 15년 · 강
命嶺南漕倉換貿更勿擧論之請置之
정조 15년 · 목
左議政蔡濟恭啓言前慶尙監司李祖源所啓有草記稟處之命矣見其所啓則以爲各邑船價米之運納漕倉者以米應下外各樣雜費之以錢用下者則每石代錢以三兩定式收捧而漕邑間或有換貿之弊民情不無呼冤之端從今以後換貿一事更勿擧論爲辭矣法例已成恐不當續續追改請今姑置之從之敎以除留米之許令取用驟看非不知事面之如何而取用之處非關經用卽不過別營雜費之給代一則爲三軍料食之縮也二則爲諸道濫捧之弊也三則爲船人之受用也四則爲別營下屬之白地龜刮也卿之防啓亦出於此況此弊必有委折不革弊源民之困苦豈係於京納與否古人先事憂歎之說聞之熟矣況本道設漕倉而踰數十年則此而生弊決知其甚於近年使右所謂古人見此弊則以今日紀綱爲如何乎此非多費辭敎者廟堂一號令間足可矯弊卿其知悉因此而有下敎者朝廷擧措不宜苟且苟以爲民之擧不得已取用而已可也不足則給代可也以道內耗作錢準數劃給如償債然者近於太分明卿其詳問本道後從長釐正可也
정조 15년 · 강
命湖南別備穀取耗作錢分俵五部逐朔應下
정조 15년 · 목
左議政蔡濟恭啓言五部之不成貌樣聖意特爲軫念湖南年前道臣別備穀萬餘石每年取耗錢三千兩分俵五部逐朔應下請以爲永久遵行從之
정조 15년 · 강
命部奉事曾在他司者通計前仕出六
정조 15년 · 목
吏曹判書洪良浩啓言時任部奉事中有曾在他司積仕者而又於部官準三十朔則依他司例通計前仕請出六從之
정조 15년 · 강
命總戎廳新營錢貨千總句管
정조 15년 · 목
訓鍊都正徐有大啓言總戎廳異於他營新營錢貨專委監色而逋吏間多有之自今爲始千總一員句管開閉定式施行似好矣從之
정조 15년 · 강
命抄啓文臣親試及試射春塘臺爲之
정조 15년 · 목
敎曰抄啓文臣春季朔親試及試射明日爲之○政院以抄啓文臣親試處所啓稟敎以春塘臺爲之
정조 15년 · 목
義禁府啓言抄啓文臣丁若鏞原情泛稱遲晩所當請刑而曾經侍從勿請刑請議處敎以一騎二步之加把仍成謬例人人視若應把者有違路文事目從前襲謬不可一一追勘宜從登聞者處分此囚叚違令條以相當律名勘放後草記此後抄啓文臣等處申明嚴飭更勿犯科
정조 15년 · 강
御熙政堂行抄啓文臣親試試官吳載純徐浩修朴祐源直閣李晩秀
정조 15년 · 목
予曰天有雨意且甚薫蒸文臣等其各謄題出去舊選則往于賓廳新選則會于堂后善爲製呈也仍敎曰有雨意抄啓文臣朔試射更待下敎只以親試爲之
정조 15년 · 강
義陵石物修改命更爲推擇
정조 15년 · 목
咸鏡監司李文源以義陵石物動退處修改吉日令該曹更爲推擇下送馳啓敎以依狀請以今月念後更爲推擇以此知悉事回諭
정조 15년 · 강
召見黃海前監司李時秀于重熙堂
정조 15년 · 목
遞來也○予曰卿之遞藩任可謂適副其願矣時秀曰臣觸事昏謬致速罪戾下情惶懍尙此未已矣予曰本道鄕戰之弊何邑爲最乎時秀曰安岳長淵黃鳳山等邑此弊尤甚而至於今番誣告之漢不可不亟施當律以爲一分懲勵之道矣予曰以生道殺人之意此等之類初欲斷之以一律矣伊筵僉議不無異同故處分只止於鄕戰律矣時秀曰誣人反坐自是國典今若饒貸後弊誠難言故敢達矣予曰傳生亦何妨乎予曰海西麥農何如時秀曰見方望雨而目下所見恐無失稔之慮矣
정조 15년 · 강
遞承旨李晩秀李洪載以徐瀅修李東郁代之
정조 15년 · 목
洪載不爲仕進敎以與左承旨許遞前望單子入之待下批牌招察任
정조 15년 · 강
命錦伯朴宗岳重推貢奴弊査啓令廟堂枚擧有旨嚴飭
정조 15년 · 목
忠淸監司朴宗岳以內寺貢奴弊端査實釐革追後陳聞計料馳啓敎以觀此狀辭眞所謂隔靴爬癢知之如是不曉行之何望分明一言以蔽之曰湖西釐正事可悶原狀啓還下送道伯從重推考更令細觀備局關辭擧行事卽令備局枚擧有旨嚴飭該道狀啓中移東補西期於積弊永祛後陳聞云者尤可謂問東答西言之容易乃爾此將積弊益痼道伯於此其溺職之罪焉可逭乎大抵諸道中最切矜最有弊者湖西也昨年飭敎後至于今初不擧論一心沁泄者亦莫過於湖西雖非刷官之別定朝家已有別般商度經緯者某某邑之弊中又有弊某某守宰之不勤中尤不勤者豈難卞覈姑以更觀前頭之意只施問備薄勘如是而不能收之桑榆湖西一道有一口之橫被侵徵則道臣之罪固無間於當頉不頉與不當加現而加現萬一不識通變之宜一以增總爲主則一刷官之行惡猶謂之甚於猛虎五十四邑之各行刷官之事吏緣爲奸其弊可勝言哉爲先一依關辭隨卽狀聞事一體嚴飭
정조 15년 · 강
命今夜弛禁事分付廵邏營門
정조 15년 · 강
宗簿寺以恭嬪墓所無記傳之蹟啓
정조 15년 · 목
本寺啓言如有徵信者卽令來告事命下矣更問于幼學崔光億則以爲文蹟之事係恭嬪者本宗族譜只書無後無可考傳信之蹟而在鄕諸裔家亦無記傳之蹟可考云矣
정조 15년 · 강
義陵石物修改命以今二十六日爲之着役人臨時下送
정조 15년 · 목
咸鏡監司李文源以義陵石物缺隙動退處修改吉日以何日擧行馳啓敎以以二十六日爲之○敎曰昨聞承宣言卿以修改之役雖依播種之受敎爲之以重事體之意請送着役人云矣所請兩人中丁遇泰時帶南邑守令勢難下去此與別着役啓下有異令政院分付該營臨時下送此意知悉事下諭于北伯
정조 15년 · 강
許施關北各邑還餉留庫條中加劃之請
정조 15년 · 목
咸鏡監司李文源以各邑元還軍餉久置留庫條中限四萬石加劃事令廟堂稟處馳啓敎以依狀請施行事回諭
정조 15년 · 강
命秩卑人詞訟大臣更爲論理草記
정조 15년 · 목
吏曹啓言五部令及都事今日政竝下批而其中中部都事趙光存未經一考例不得陞五品他司相換北部都事鄭昌謨乃是秩卑之人當此變通之時有難陞令時無可合相換處姑待遷轉後請擧允之敎以秩卑之人許通京司詞訟爲守令之階梯且令窠雖異於主簿判官部官與廟令寢令事體有間此已拘礙則參下部官窠以初仕不得爲參上以令窠又不得爲秩卑人之空棄許多詞訟之窠有非定式之本意此一款問于大臣更爲論理草記
정조 15년 · 목
以李祖源爲吏曹參議柳雲羽爲執義許晊爲司諫兪漢人鄭星祚爲掌令鄭最行韓永逵爲持平宋民載爲獻納朴吉源爲正言李時秀爲工曹參判副總管
정조 15년 · 강
承旨徐瀅修疏陳應避之嫌乞遞春秋兼銜批下該曹稟處
정조 15년 · 목
瀅修與其兄知春秋浩修有應避之嫌也
정조 15년 · 강
召見藥院提調及閣臣于重煕堂提調吳載純檢校直閣李晚秀直閣徐榮輔檢校待敎沈象奎
정조 15년 · 목
載純等曰惠慶宮患侯諸節昨日以後尤有差勝之效乎予曰凡節比昨益勝矣予曰以醫女事前後筵敎不啻縷縷且有昨日筵敎卿其各別申飭俾有實效可也載純曰謹當另加檢飭期有成效矣
정조 15년 · 강
重推忠淸水使金遇明
정조 15년 · 목
忠淸水使金遇明以本漕船致敗領運差使員法聖僉使申暹護送差使員乎薪僉使史廷煥等罪狀令攸司御處馳啓敎以漕船事體與稅船判異而一時數隻臭載尤有關於後弊故雖有敗船處地方官等勿罷之新式今番則不可膠守新式特幷勘罷而在該閫奉行朝令之道當一遵新式請勘可也觀此狀辭依舊請令攸司御處者大是不察且於敗船地方守令邊將則無論攸司御處與決杖決棍初不擧論似此不難之事令初違式若此當該捧納承旨從重推考該帥臣亦爲從重推考此啓本還下送使卽改修正上送而備局草記及批旨後錄下送
정조 15년 · 강
召見藥院提調及閣臣于重煕堂提調吳載純檢校直閣李晥秀直閣徐榮輔檢校待敎沈象奎
정조 15년 · 목
載純等曰惠慶宮患侯諸節夜來更何如予曰諸節比昨日益有差勝之效矣載純曰醫官皆已待令請使之入診予曰不必入診矣
정조 15년 · 강
命掖屬趙得良降定訓局軍鄭相弼懲勵放送
정조 15년 · 목
刑曹啓言依下敎鄭相弼趙得良等處被打人義禁府羅將白弼齡傷處詳細看審則略有痕損掖屬輩醉挐敺人在所懲勵相弼得良幷自臣曹照法勘放敎以化外之氓不可尋常處之趙得良降定訓局軍嚴棍爲良民後草記萬一不能嚴束該大將難免重勘以此分付鄭相弼不過脅從嚴加照律懲治放送
정조 15년 · 강
命箕伯海伯狀啓申飭
정조 15년 · 목
敎曰觀此狀辭兩次甘雨得有霑潤之益云言念民事千幸萬幸輪行之疾雨後亦果寢止乎止曰村閭景色之漸紓而不曁及於病之有無泛忽甚矣令廟堂申飭箕伯處海西則雨澤狀啓及農形狀啓逐日或一再登徹添一酬應民事之續續登聞非不慰思而才見一二邑雨澤又見一二邑農形相距皆不過傍近有何彼此同異之可言乎近於陳陋亦涉屑越不緊登聞徒疲撥騎此正過猶不及亦令申飭海伯處
정조 15년 · 강
命安東府使金魯永嚴飭赴任
정조 15년 · 목
敎曰除拜多日尙不出肅何也觀於其弟之連日赴公親病之向差可知然猶逗留極爲駭然安東府使使之待朝辭朝仍令嚴飭赴任
정조 15년 · 강
王大妃殿進御人蔘養胃湯停止加味六君子湯命自今日限五貼煎入榻敎也
정조 15년 · 강
慈宮患侯今已向差命自明日承侯勿爲之
정조 15년 · 목
因藥院提調入侍有是命
정조 15년 · 강
召見藥院提調及閣臣于重煕堂都提調洪樂性提調吳載純副提調洪明浩檢校直閣李晚秀直閣徐榮輔檢校待敎沈象奎
정조 15년 · 목
樂性等曰惠慶宮患侯尤有差勝之效乎予曰近日則尤爲差勝凡百如常矣樂性曰醫官待令使之入診好矣予曰不必入診矣予曰卿之眼視何如樂性曰不止太昏矣予指壁畵而敎曰卿能見此乎樂性曰見之矣予曰能知其爲何許物耶樂性曰似是册子所儲矣予曰此非眞册子也乃是畵也予於玩好等事初無留意至於書畵等物亦未嘗愛好此畵卽是經史及如干文集等册子而各書其册名卽予平日所好者也大扺與其雜施圖畵徒爲玩好之資曷若畵其所好之册子以爲常目之道者耶古人亦嘗有言矣諸書雖未逐日遍覽若能常目在之每日所念念者不出乎此則亦不爲無助矣樂性曰聖學高明卓越百王豈不欽歎乎予曰一日萬機殆無看書之暇故有此畵以揭壁其心亦賢矣予近日始大覺大抵帝王家工夫當以實地爲主至於文詞則便是無用之事矣予所積費工夫者實多追悔矣予曰卿以衰老之筯力連日勞樣殊用悶慮慈宮氣侯今旣復常自明日更勿入來
정조 15년 · 목
予曰向日甘雨之後農形何如云耶鼎修曰以今所見可謂豐登矣予曰近日則更無望雨之思耶鼎修曰十餘日間又得霈然則似可好矣
정조 15년 · 강
召見司成成種仁于重熙堂
정조 15년 · 목
予曰講義條對儒生爲幾人乎種仁曰百五人矣予曰御製條問則六百八十餘條而條對儒生則只百五人云百五人何如盡對六百八十餘條乎種仁曰生進中限以四十四五歲人而加抄似好矣予曰限以四十餘歲則條問可以盡授乎種仁曰雖限四十餘歲而其爲多數恐未可必且百五人中其能盡爲善書亦未可知矣予曰然則幼學中有文筆人抄錄未爲不可矣種仁曰幼學則浩多抄錄之道似難矣予曰旬題應試人無論入格與否姓名皆錄榜彙册中年來應製頻頻爲之洛下儒生中有文筆之生進幼學幷入其中矣仍命榜彙持入予曰司成持此册出去與泮長相議四十餘歲生進如多數加抄則幼學雖不抄錄亦無妨從便爲之可也予於勸課之方果眷眷不已故雖等閒旬題應試人如是謄諸册子時時搜覽而近來士子多不勤業莫體予意眞可謂良工心獨若矣今此講義予多年用工而編成者旣命太學生條對以進將欲命名以大學講義近七百條講義問對亦是美事矣載之太學故事可也諸生條對後亦當親考以下矣種仁曰諸生輩伏承講義條對之命大以爲榮幸矣
정조 15년 · 강
命大嬪墓頹圮處修改差出墓監二人看護
정조 15년 · 목
京畿監司徐鼎修啓言大嬪墓公廨頹圮各處令地方官修改事命下矣令廣州府尹李家煥馳往摘奸仍爲奉審墓所以爲安香廳齋室以下諸處幾皆頹圮莎草之枯損曲墻之脫落亦不可不趁今修改定界內當禁處多有犯耕之事云矣分付戶曹從實籌摘後令地方官眼同擧行當禁處犯耕之類另加禁斷而別置墓監名色使之專意看護恐合事宜矣予曰年前京廟之頹圮特命修改而祭品例自太常進排守直無着帽之官故事面甚不可別置中官及守僕等使之灑掃堂宇飭護凡事矣近因節享聞墓道之蕪沒令地方官修置矣今聞卿言役處如彼其浩大則不可不卽爲始役令該曹擇日下送遣中使致祭仍令地方官與計士眼同修改後狀聞守直之節卿言好矣差出墓監二人看護而差出之節內需司專管擧行料食令該地方量宜磨鍊以公穀會減事令廟堂分付京旣有守僕墓亦何異守墓軍中二名以守僕稱號使用曾若有守僕名色則仍用此後修改等事墓監報于廵營則廵營分付該地方擧行後狀聞位田必有之卿其査出給墓監以爲聊賴之資可也
정조 15년 · 강
命醫官白成一加資醫女米布施賞
정조 15년 · 목
敎曰今番雖不直宿而其間連爲待令藥亦奏功醫官白成一特爲加資待令醫女令該曹米布從厚施賞
정조 15년 · 강
有政吏曹判書徐浩修參判朴祐源進
정조 15년 · 목
以李洪載爲吏曹參議李龜雲金翰東爲副修撰呂善亨爲左尹奇彥鼎爲右尹
정조 15년 · 강
命捕校李仁夏等遠地充軍醫女二名絕島爲婢
정조 15년 · 목
兵曹啓言依下敎內醫女未現出三名妓夫等一幷捉來終不自現委折嚴棍査間則捕校李仁夏所供以爲醫女丹蟾免役率畜矣聞前仕醫女還屬內局現出時以近畿下往納供罪死無惜云捕校張鳳錫所供以爲終蟾免役率畜之後以下鄕爲言當初餙辭萬死無惜云月下仙則下鄕的實云矣敎以捕校所爲萬萬痛惡過齋後移送刑曹嚴刑西北遠地充軍該醫女二名分等遠惡絕島限已身爲婢而醫女謀避者刑推濟州地定配卽藥院不易之法典而兩妓所犯比之尋常謀避之罪不啻十陪在京尙不自現者嚴刑濟州爲婢知機稱以下鄕者他絕島嚴刑爲婢若有逃躱上京之弊地方官長當卽其地定配以此嚴飭捕校之行惡雖曰非今斯今特敎之下如是頑拒自有捕廳以來所未聞行首所任捕校等令兼察捕將事過後捉來從重決棍可也
정조 15년 · 강
罷訓鍊大將趙心泰職
정조 15년 · 목
因兵曹草記內醫女匿置捕校取招事敎以藥院所重關係何如日前入診醫女差備待令時招致十餘名抄定也全不成樣堇以二名使之待令寧有如許國體乎別下傳敎飭諭藥院申明隸習之舊典仍命謀避圖頉之類査出還屬草記則成命今至多日以數名之不得査出至有掌務官之奏對如許紀綱曾所未聞雖尋常妓物之刷還朝令之下不敢逾日況所重何如特敎何如則匿置京中致煩令兵判棍査之後始覈犯罪兩漢而所謂兩漢卽捕校也雖士夫與掖屬不敢頑悍乃爾如渠蟣風之賤所爲如此自爲大將不能檢飭之罪鳥可逭乎除拜之屬耳難以曲恕當該大將趙心泰亟施罷職之典又敎曰訓將捕將待下敎出代訓將則都提調總察捕將則左大將兼察
정조 15년 · 강
工曹判書趙宗鉉疏辭新資賜例批
정조 15년 · 강
命醫官金孝儉金光國分揀放送
정조 15년 · 목
兵曹啓言依下敎首醫金孝儉副首醫金光國前仕醫女終是掩置委折査問則似無掩置之跡爲先捧供以入敎以莫非都提調提調不能嚴飭之致渠輩何足責分揀放送
정조 15년 · 목
因政院啓稟有是命也
정조 15년 · 강
遺承旨詣宗廟景慕宮奉審摘奸
정조 15년 · 강
許施湖西拯米發賣拯太蕩滌之請
정조 15년 · 목
忠淸監司朴宗岳以法聖倉國字船所拯米二百一石從民願發賣太九十三石全然腐臭依下敎蕩滌之意令該曹稟處啓敎以坐齋之日豈可酬應而係是民事不可緩循例回啓非其時依狀請施行事令廟堂郞爲分付
정조 15년 · 강
召見閣臣于重煕堂原任直閣徐鼎修尹行任直閣徐榮輔
정조 15년 · 목
敎鼎修曰向日雨後道內民情無望雨之事乎鼎修曰四五日間若得霈然則似可好矣而日前兩次甘雨已爲周洽故別無大叚望雨之事云矣
정조 15년 · 강
召見承旨李益運于重熙堂
정조 15년 · 목
予曰御製園誌方令內閣校正而承旨卽遷園時都廳也同爲校考可也
정조 15년 · 강
王大妃殿進御加味六君子湯前方中加白豆䓻一錢升麻三分命自今日限五貼煎入榻敎也
정조 15년 · 강
陵修改遮日代用命定式
정조 15년 · 목
咸鏡監司李文源啓言伏承聖敎恐或有未盡卽爲馳詣更審而定陵和陵文石之因循不改事係重大恭俟處分擧行計料矣今番義陵修改之事例謹當依下敎編成册子一本上送計料而至於油芚及遮日代用事旣有先朝已行之例因爲定式恐合事宜敎以遮日事卿亦以爲便好依此定式事回諭
정조 15년 · 강
判下義陵改封築時地方官以下賞典別單
정조 15년 · 목
因別單敎以今番工役之專委道臣以崇秩出按且嫺此等董工也役處浩大不日就完已多幸而修繕諸務亦可謂事半功倍在前以禮堂下去之故道臣則雖施次賞今旣主管當用禮堂之例而加資屬耳觀察使兼監董堂上李文源內厩馬一匹賜給逢授官高原郡守金得海加資地方官咸興判官李泰懋陞敍調用本陵官李彥熙南陽龍京看役人嘉善金命淑各務都檢察前中軍朴洞鄕看役折衝朱遠錫資憲尹晉錫等幷依丙寅以後各年最近前例以陞六邊將加資捧傳旨折衝柳繼彭等帖加其餘稗將守僕監色工匠僧徒等亦爲考例分等施賞區別京鄕令該曹該道擧行封土莎草軍徭役蠲減亦依前例擧行又敎曰所重有在雖値坐齋兹命分等施賞加資今日口傳下批與傳敎亦於今日內成送有旨回諭道伯
정조 15년 · 강
命泰安縣監申相文拿處決杖
정조 15년 · 목
備邊司啓言光州船所拯米太爲二百九十八石未拯洽過八百餘石安知無奸謀乎所拯米旣命發賣太全數蕩減雖出於爲民之盛意而至於八百餘石依法典懲捧斷不可已井邑未拯及縮米雖不甚多照數徵捧法意甚嚴亦以此擧行之意幷爲分付該道道臣拯役旣至十日沿民失業道臣之行關撤拯別無可罪之端泰安縣旣見營關稱以己爲知委更不文移於分俵之邑事極可駭泰安縣監申相文拿致決杖之意請一體分付道臣允之
정조 15년 · 강
命領敦寧洪樂性兼察守禦使
정조 15년 · 목
敎曰守禦使鄭昌順差祭往還間前守禦使領敦寧兼察把總發牌聽傳敎
정조 15년 · 목
各宮仲朔祭在明日也
정조 15년 · 강
顯隆園忌辰祭獻官命入侍後受香榻敎也
정조 15년 · 강
詣景慕宮親押義陵香祝仍省牲省器
정조 15년 · 목
具翼善冠袞龍枹來輿出靑陽門至明政門外降輿乘輦出弘化門由館峴至觀旂橋降輦予曰今日到記與焚香入參儒生幾何承旨問于守㒒可也承旨李祖承曰到記儒生四十五人焚香參班儒生百餘人云矣予曰前泮镸以齋儒到記額數每少於焚香參班擧案時試紙頒給以當日朝食堂到記擧案分給之意筵稟而其在待士之道存羊之義有難遽然減數擧條批答姑不頒下大體到記與焚香擧案之不同已非美事且今日則名曰祇迎到記額數與參班擧案太不相稱堂堂賢關士風不古寧不慨歎令守僕曉諭諸生依參班數入參朝食堂而還宮後書題當出送善爲製進之意分付可也仍乘輦予曰引儀唱聲全不成樣極爲駭然當該引儀拿處進詣宮門外降輦秉輿入齋殿少頃改具冕服出齋殿詣版位行再拜禮就東階上詣廟內奉審訖還詣齋殿親押義陵香祝具遠遊冠絳紗枹出齋殿省牲省器如儀予曰監察進前尹五榮進前予曰爾是祭監行祭時必須各別檢飭俾盡虔誠之地可也乘輿出宮門予曰動駕時侍臣之備員卽紏正百事之意而於此等有關師律之事三司之默無一言極爲未安敎曰隨駕三司一幷遞差又敎曰諫長則牌招問啓可也降輿乘輦入弘化門由協陽門還內
정조 15년 · 목
予曰道內農形何如云耶鼎修曰甘霈浹洽豐登有漸云矣予曰聞秋年未免穴農云此爲可悶矣鼎修曰秋年雖云穴農大體論之則優僞免歉矣予曰近日無望雨之事耶鼎修曰旬前若得沛然則將無過時之慮云矣
정조 15년 · 강
永陵修改命依園所規式遵行
정조 15년 · 목
京畿監司徐鼎修啓言永陵公廨修改依顯隆園例擧行已有成命矣丁字閣以下已自戶惠廳分送物力使陵官專管監蕫今將一新而其外亨所物件之渝弊者亦當自戶曹一體修改矣此後有頉處修改謹當一依園所規式以爲永久遵行之地而其容入物力就本州常賑穀中限二千石劃出而本州常賑穀若或不足則以傍近邑常賑穀與本州他衙門穀物準此數換錄每年取耗以用用遺在數爻亦於冬等別具狀聞之意請定式施行從之
정조 15년 · 강
陵園墓修改寢卽泛忽者令畿伯專管黜陟之政
정조 15년 · 목
京畿監司徐鼎修啓言此後各陵園墓所如或有不得不及時當改處陵官趁卽論報畿營自畿營卽爲移文戶曹發遣計士與營禆眼同着審磨鍊物力亦依上項已例付之陵官趁卽修改仍於春秋道臣奉審之行考其典守勤慢全不用心者卽地狀罷若其少少不勤之處論移禮曹隨其淺深示警於殿最一體出擧條請定式敎以修改之後無句檢之人瓦墁堅䌑與否固無論馬有重體之意乎幷依所奏定式而若無定限殊欠分明一依諸凡公役之定限限內執頉者時郞官與監蕫官分等論罪道伯之春秋奉審行萬一泛看或掩置而從後現發於承旨奉審及史官宣傳官摘奸之時則當該道臣令政院直捧拿處傳旨以此擧條載之該房故事堂后日記宣傳官膽錄而寢郞之於禮曹豈有見聞之相反而以逆旅往來之判堂獨書殿最者反不如與畿伯之親審者同議磨勘而畿營廉察之際或慮別出弊端於陵屬此一款姑置之此後寢郞之有一毫泛忽者當令畿伯專營黜陟之政此意嚴飭仍令禮曹以此下敎書付陵園墓齋郞直所事分付可也
정조 15년 · 강
召見承旨徐美修于重煕堂
정조 15년 · 목
予曰日已向暮門鑰將下此草記批旨卽爲知委該營之意自政院招來備郞傳于大臣可也
정조 15년 · 강
命義城縣令黃基玉近地守令相換
정조 15년 · 목
敎曰今因都尉之反面思之遠離之情理宜有體諒義城縣令黃基玉近地守令令該曹口傳相換仍令除朝辭赴任
정조 15년 · 강
以南志默爲黃海兵使
정조 15년 · 목
敎曰黃海兵使之代令該曹口傳差出
정조 15년 · 목
政院啓言問啓事命下矣問于大司諫李義綱處則以爲禁軍別將申大謙妄錯之擧萬萬驚該臣班次稍遠未及周察溺職之罪伏地惶悚云矣敎以班次距作門不遠則未及照察與在駕前之侍臣無異亦爲遞差
정조 15년 · 강
命吏曹請敍單子修正入啓
정조 15년 · 목
備邊司啓言端午祭官之無以塡充侍從罷散人自廟堂草記請敍矣卽聞銓曹只以堂下違牌坐罷略于人書入至於堂上堂下諸侍從之罪不甚重可合甄敍者一不擧論云其所擧行殊涉疏忽當該銓官從重推考喉院不爲往復經先入啓亦不可無飭當該承旨推考請敍單子改修正入啓之意請分付吏曹允之敎以當初草記旣云罷散則只以違牌坐罷人捧傳旨事未前聞況罷散與坐罷叚落判然者乎申飭銓曹後勿如是可也
정조 15년 · 강
命海西上番軍還送本鄕
정조 15년 · 목
備邊司啓言卽見禁衛營所報則以爲大將躬往南別營招集新番五哨軍兵看審症形可疑出幕其餘無目下可慮者而右項軍各別救療待蘇完給糧資下送計料云矣大抵今年海西不得乾淨今此上番之類身雖不病莫重內入直安可以此擬議乎依該營停番時他軍門代直例以都監軍替行該營大將不能前期稟達終涉緩忽從重推考旣已上番之軍今不可移換他道外營入直則使之依前分排無妨請以此分付允之敎以海西諸邑幾乎無邑不然禁將所謂谷山金川免山延安等邑之境內別無輪疾云者太不成說觀於近來狀辭熾甚分明豈可以別無賁言乎極爲駭然無論如此如彼此時海西之民便休爲可果雖無病歸農亦可新番五哨軍待城門開皆卽還送本鄕俾各安意耕鑿定將校踰弘濟院後使之草記大抵代番之弊訓局軍價受其困豈不可矜弘化門番則以壯勇營步軍代直西營番則以御營新營鄕軍代直自今日依此擧行事卽爲分付
정조 15년 · 강
命李德鉉徐有聞拿處參酌
정조 15년 · 목
奎章閣啓言日省錄編入筵說入侍史官三日內修送本閣自是定式而去月十六日儒生殿講時筵說屢度催促終不條送注書李德鉉檢閱徐有聞請幷重推敎以拿處○因德鉉有聞拿處傳旨敎以今姑參酌後勿如是之意嚴飭
정조 15년 · 강
命禁軍別將申大謙拿處
정조 15년 · 목
兵曹判書金文淳啓言動駕時嚴鼓節次蓋爲隨駕軍兵之預先整齊而三嚴已下之後禁軍別將以下不卽行陣以致還官時騎馬戛過之境師律所關極爲駭然當該別將申大謙爲先汰去令該府請拿問處之敎以爲先拿處
정조 15년 · 목
初昏出天中入南方狀如拳尾長二三尺許色赤
정조 15년 · 강
召見承旨李祖承于重熙堂
정조 15년 · 목
予曰此狀啓係是民事不可緩緩招致備邊郞傳于左相卽爲詳細考閱過齋後稟處事分付
정조 15년 · 강
命兼春秋金鳳顯顯隆園令假差姑令輪直榻敎也
정조 15년 · 강
召見藥院提調及原任大臣閣臣于熙政堂藥房提調吳載純副提調洪明浩判府事李福源左議政蔡濟恭原任直提學徐浩修李秉模朴祐源原任直閣徐鼎修鄭東浚檢校直閣李晚秀直閣徐榮輔待敎沈象奎
정조 15년 · 목
承候也○福源等曰惠慶宮患候差復下情不勝欣忭而貼藥亦停止乎予曰近日則氣候諸節復常而貼藥已停止矣予命醫官入診置之予曰向日雨澤諸道周洽誠萬幸而日間又得霑潤則似好矣福源等曰民間姑無望雨云矣予曰麥農諸道皆登稔關西亦免歉云民事誠極幸矣福源等曰聞鄕人言則兩麥已黃熟云矣予曰次對久未爲之有何廟務之稟處乎濟恭曰別無仰稟者矣予曰臘雉事見諸道狀本終未爲拔本塞源永除弊瘼之道一依昔年乾秀魚價米輸納之例則弊源不期祛而自祛故回啓判付如是爲之矣命承旨讀奏訖予詢大臣惠堂濟恭曰聖敎誠至當矣秉模曰如是定式則誠是曠絕之事矣予曰益下則好矣少爲損上亦何妨乎濟恭曰聖敎至此不勝欽仰
정조 15년 · 강
命黑山島紙役革罷
정조 15년 · 목
左議政蔡濟恭啓言因黑山島居民金理守擊錚原情都監納本島紙役之弊令道臣決處之意自刑曹覆啓分付矣卽見全羅監司鄭民始狀啓則以爲本島紙役恒定收捧仍作謬例居民蕩析都監納白紙特爲除減事狀聞變通云而一自京廳屬屯之後創出紙役者殆同無麪不托而屯稅身役外又有此贅役宜有矯革之道爲辭矣在聖朝若保之政不可不爲之通變黑山島糧餉廳所納紙地永爲革罷如是則餉廳日用古有今無想多苟艱紙價錢三百兩令度支逐年資給以爲定式遵行之地恐合事宜矣從之
정조 15년 · 강
遞江界府使閔義爀
정조 15년 · 목
左議政蔡濟恭啓言江界十鎭還穀令主鎭官眼同該鎭將査櫛厘正之意纔已覆啓分付而聞江界府使閔義爀身病甚重無以擧行事甚可悶矣敎以許遞其代不可不另擇下送問于大臣擬入待下批不多日內辭朝可也
정조 15년 · 목
敎曰飭已施矣前捕將趙心泰敍用
정조 15년 · 목
敎曰莫重仲朔祭享時諸執事淸齋摘奸到申應稟之事而再昨日矇然不稟伊時以坐齋不得處分矣不緊草記之捧入亦甚疏忽當該承旨洪義榮從重推考軍號事微稟極爲駭然其時下位承旨亦爲推考
정조 15년 · 강
命慶州昌原兩邑守令擇差
정조 15년 · 목
敎曰今聞兩邑守令皆準瓜云査總之際其不能專心可知今日政慶州昌原兩邑守令差代仍令各別擇差
정조 15년 · 강
遞禁衛大將金持默
정조 15년 · 목
敎曰壯勇營設置非爲直衛自有意焉職名則姑不欲定之而今則軍制稍成領軍重任不可以望輕資淺者爲之當於將任履歷及亞將捕將履歷中差除而兵房稱號雖似如何故事政院之兵房猶掌五衛之習閱權宜稱號有何不可況禁營之未設也精抄廳以別將權領間亦屬於經理廳禁將從祖猶權察大抵軍無常制自昔爲然將任亞將適乏人以禁將才令移拜兵房領軍不可兼管禁衛大將金持默本任許遞此意令廟堂知悉
정조 15년 · 강
命前訓將趙心泰仍任
정조 15년 · 목
敎曰前訓將趙心泰與捕將之任仍任牌招傳授大將牌傳令牌
정조 15년 · 강
以李柱國爲總戎使
정조 15년 · 목
敎曰俄聞廟堂言以老病爲言筯力可謂矍鑠哉且久閒休前大將李柱國總戎使除授
정조 15년 · 강
以徐有大爲禁衛大將李邦一爲御營大將有大備薦邦一前望也
정조 15년 · 강
遞承旨洪義榮以尹弘烈代之
정조 15년 · 목
敎曰左副承旨許遞前望單子入之待下批牌招察任
정조 15년 · 강
有政吏曹判書徐浩修參判朴祐源參議李洪載進
정조 15년 · 목
以李殷模爲修撰姜忱爲副修撰姜彛正爲慶州府尹柳文植爲昌原府使李尙度爲順天府使李義弼爲江界府使許腆爲順興府使吳載光爲豊德府使鄭東元爲潭陽府使○敎曰完伯下去時聞筵奏順天還弊將厘正云蔭倅有履歷者似勝於文倅使之相擙○因全義縣監望筒敎曰以弊邑殘邑前此擇差之命果何如乎除非卿相子弟則必以有履歷人差送便成近例此吏判忽欲漫漶殊莫曉也此望筒卿相子弟乎有履歷人乎朝家爲民一念庶或爲群下之體念而爲吏判者擧行若此全義之民以向來朝令爲一時皮膜說話豈勝瞿然哉此望筒還給令銓官思所以一分贖其罪之方事分付○以金思義爲全義縣監順天府使李尙度潭陽府使鄭東元相換
정조 15년 · 강
命總戎使敎書更令撰進
정조 15년 · 목
因總戎使李柱國敎書敎曰代撰之文申飭何如而玉堂不善作旣命更撰則承宣之以不叶簾儷文書入豈有如許事體當該知製敎爲先從重推考更令撰進
정조 15년 · 강
命宣傳官柳成逵拿處
정조 15년 · 목
黃海監司李敬一以奪符宣傳官柳成逵帶去奴子恐喝驛吏責立貰馬其罪狀令攸司稟處啓敎以意謂馬牌中應把矣道臣狀辭如此其委折殊莫曉爲先令該府拿處査問事實以聞事分付
정조 15년 · 강
命壯勇營郞廳作爲蔭官窠把總自嘉善至防禦使通融差出兵房虎符傳令牌造給
정조 15년 · 목
敎曰壯勇營兵房體例事才有下廟堂之敎而軍械與糧餉不煩經費有措處者則提調雖主管其下出納典守之人尙無定制事面甚苟且然文郞多疏務武郞多年淺皆不合依經理廳舊例作爲蔭官窠以有地處屢典州郡人差擬而軍色餉色不必區別以軍餉色郞廳稱號以一員兼管事分付雖以將官言之近俗未解軍制有營門則必有千總認爲不易之典者誠孤陋以把總直接營將軍書所謂五營五司之制是也不獨此例爲然觀於我國五衛之制旅帥隊正之上下只有部將衛將此又的信之左契朝家本意各營千總猶欲除之以㭕宂宮況本營乎須有一番提敎可以曉惑自今本營把總自嘉善至防禦使履歷通融差出而邊地履歷之有智略或有地望者特敎除拜不拘此式仍用防禦使履歷直擬閫任事分付兵曹至於兵房差除則龍大將虎大將已例固無論雖以扈衛大將言之自下不敢擬望亦倣此例有闕則將官來告政院兵房承旨承批後頒傳令事言于廟堂將臣之最初出者卽龍將虎將捕將也古則軍制皆有虎符將牌傳令牌惟捕將至今有之兵房之職名姑不定制雖有所待無佩標甚不可至於命召之制特入夜三更以後召大臣之符契也將臣之佩命召而無符信自有經綸之士起疑之論今宜有參用斟定之規虎符一傳令一造給以爲式
정조 15년 · 강
命京畿湖西湖南嶺南北關關東臘內代封依昔年乾秀魚價矯弊
정조 15년 · 목
宣惠廳啓言臘猪代捧指一草記事命下矣關問於各該代捧諸道矣京畿監司徐鼎修以爲今依乾秀魚價封進之例則各邑皆以爲便云忠淸監司朴宗岳以爲一依乾秀魚例以價封進則宿瘼永除云咸鏡監司李文源以爲以雉代封惠澤至矣自今以後嚴飭諸邑前期預貿則庶可無弊云全羅監司鄭民始以爲只給元會減與營上下錢仍付邸吏則在列邑無弊云江原監司尹師國以爲生雉卽峽邑所產永無前頭爲弊云觀此所報不無參差而盡祛斂民之添價著爲定式然後可爲一分對揚之道矣敎以旣欲爲民邑矯捄弊瘼遵用乾秀魚價米輸納之例則只當以京廳元會減者自京廳擧行而已如是然後所謂添價之反有弊端不期除而自除矣前此嶺南之不欲代雉今番湖南之爲慮邸弊皆出於未能領會朝家本意而然至於關東多峽邑便同土產而一道之獨漏有違一視亦非拔本塞源之道故惠堂金佐明以故相之子爲民邑請除湖西乾秀魚之弊而聖朝許之豈非今日仰述之端乎況畿湖臘肉之生猪外原有而旋除者尤豈非今日仰法處乎京畿湖西湖南嶺南北關關東臘肉所管生猪生鹿生獐及元封雉代封雉自今年幷令只以代封以前元會減磨鍊一依昔年乾秀魚價矯弊時例仍自京廳輸納于殿宮事分付今旣如是厘正之後所謂添價之出於民邑者嚴飭各該方伯卽令革罷萬一有循襲拋置復踵前習者勿計多少當該守令狀聞嚴飭事幷卽知委俾知朝家仰體昔年永除民瘼之意仍此而有憧憧於湖南者湖南營儲之備納朔膳物膳亦一元貢也厚價買賣世世傳授何異於京貢人乎每歲春謁之行駐輦巿街詢弊於京貢人以爲例大抵朝家之梘之京與鄕一也旣思之不可無一番明示之擧年前無賴輩之妄意窺顗於湖南邸貢敢生京作貢之計者常所駭痛此後更或有如此之類無論上言與呈訴該狀頭令廟堂移付法司嚴刑島配勿揀赦典仍令湖南道伯曉諭於鄕貢各人等處俾得安意樂業可也
정조 15년 · 강
領府事徐命善陳箚乞解兼帶禁衛都提調之任賜批
정조 15년 · 목
箚略曰伏聞禁衛大將歸於臣同宗之人而臣於訓局御營曾以一門幷據之私義難安率皆陳箚蒙遞已成近例乞解臣兼帶禁衛都提調之任批以愼節奉念箚辭當有周章卿須安心益加善攝仍敎曰此批答遣史官傳諭旣有前例徐領府事爲御營都提調領敦寧爲禁衛都提調
정조 15년 · 강
命趙元珣捧供以聞
정조 15년 · 목
義禁府以旌義前縣監趙元珣所管本屯馬閪失事因濟牧狀啓今方拿囚啓○因趙元珣囚單子敎以今日捧供以聞
정조 15년 · 목
義禁府啓言宣傳官柳星逵原情泛稱遲晚所當請刑而宣傳官勿請刑載在通編請議處敎以持二馬牌者責立二馬固非可罪之端騎一匹之出於驛卜一匹之出於邑亦非宣傳官所知則爲道臣者以事實委折先卽査覈後狀聞事理卽然不此之爲經先登啓雖有疏忽之失申飭之後與其當啓不啓有間時爲勿問此囚放送又啓言旌義前縣監趙元珣原情泛稱遲晚請刑推得情敎以考律勘放後草記又啓言趙元珣杖一百收贖告身盡行追奪請放送敎以如有功議各減一等
정조 15년 · 강
遣承旨詣受香陵寢奉審摘奸局內諸陵一體奉審
정조 15년 · 목
健元陵忌辰在明日也
정조 15년 · 목
予曰園所奉審果得無頉而享事善爲過行乎昌順曰祭物祭器另飭精潔享事亦爲安行遍審內外火巢則植木一事果無未洽矣予曰鄕校基址果看審乎昌順曰看審則果怡好至於園所則實是天作之地也復命之路見新邑則閭閻櫛比儼成一大關防比之全州尤有加焉予曰安土重遷人之常情安城工匠之自來築室緣何委折而然云乎昌順曰聞渠輩生理勝於安城故有此自來之事云矣予曰雖有自來之民新移之初似不無岨峿之慮是可關念矣昌順曰臣有區區所懷敢達矣簡賊之罪前後聲討已悉無餘亟施當施之律少洩神人之憤予曰官無事村無事爲好何必如是聲言昌順曰爲今日臣子者聞此凶言豈有欲生之心乎予曰勿復提說可也
정조 15년 · 강
召見承旨李祖承直閣徐榮輔于重熙堂
정조 15년 · 목
予以抄啓文臣課試試券二幅下示敎曰俄者科次時元子在予傍見諸券欣然色喜便取朱筆就一二天券左右揮灑運腕超健氣像誠可觀旣書一天券書二上一二天券書二上二一天洪秀晩也二天韓用鐸也事甚希貴故特召卿等以示之矣祖承榮輔等拜手擎玩齊聲奏曰意象之宏大精彩之英明臣不勝歡欣敎榮輔曰爾於筵退後招致兩文臣於內閣俾親受試券寶藏于家試券例皆出給禮曹謄上於臨軒功令而此則不宜出給禮曹令兩文臣另謄一本送于內閣可也敎榮輔曰建閣以後閣臣爲幾人乎榮輔曰合爲三十人予曰三十人皆爲梁誠之外裔云果然否榮輔曰然矣予曰其中代數最近者誰也榮輔曰故奉賀徐命膺及左相爲十代孫此外十一世者八十二世者八十三世者十十四世者一十五世者一矣予曰內閣建設之議始於文襄而許多閣臣之俱爲外裔者誠非偶然之事矣券首列錄其代數券末詳載其世泒以爲一時刊布好矣
정조 15년 · 강
召見承旨徐美修于重熙堂
정조 15년 · 목
奉審後入來也○予曰奉審受香陵所果爲無頉而局內諸陵亦爲一體奉審耶美修曰奉審則果皆無頉局內諸陵亦爲一體奉審矣予曰所經處農形何如美修曰田畓各穀可謂豐登矣
정조 15년 · 강
命針線婢自巡營抄上
정조 15년 · 목
尙衣提調鄭昌順啓言本院針線婢以各邑官婢發關抄上雖是院例針才工拙無詳知此後針線抄上之法專委於道臣道內各邑中年少有針才者自本院發關巡營自巡營擇其可合者使之抄上如或不合則道臣論責事出擧條請定式施行從之
정조 15년 · 강
命抄啓文臣洪秀晚韓用鐸陞六
정조 15년 · 목
敎曰今日課試科次抄啓文臣洪秀晩韓用鐸皆以一二天爲二上陞六捧傳旨
정조 15년 · 강
遞承旨尹弘烈
정조 15년 · 목
在外承旨許遞今日政差出
정조 15년 · 목
因承旨望筒敎曰蔭官實職當品中擬入○以李昌會爲承旨徐有成爲大司諫李秉喆爲司諫李敬心丁若鏞爲正言尹序東爲修撰李彥祜爲副修撰
정조 15년 · 강
命沈頤之移配陽德李得濟移配中和
정조 15년 · 목
平安監司洪良浩以道內癘疫方痛之類開錄馳啓敎以各別救療各別頋助俾有實效道帥臣體貌自異處分自處分事勢自事勢兩處皆如彼熾盛云朔州定配罪人沈頤之移配陽德价川定配罪人李得濟移配中和事回諭幷令不待金吾關文卽以回諭擧行事一體回諭
정조 15년 · 목
予曰道內農形何如云耶鼎修曰目下所見可謂豐登云矣予曰今則更無望雨之事耶鼎修曰別無大叚望雨云矣
정조 15년 · 강
命畿驛御乘可合馬該察訪領納
정조 15년 · 목
京畿監司徐鼎修啓言畿驛貧殘其所立馬本極苟艱而騎馬中稍有步品者太僕隨輒牽去驛卒輩擧皆退縮雖有闕額不敢代立驛馬之不成貌樣專由於此臣意此後御乘可合馬匹則太僕提擧分付該驛使其察訪領納看品而如其不合則趁卽退送外此若或如前擅奪則自臣營該郞官論列狀聞以聽處分之意請定式從之敎以如是定式之後該寺不能遵守本道不卽陳論烏在其定式之意乎以此分付該寺本道惕念擧行可也
정조 15년 · 강
遞禁軍別將申大謙
정조 15년 · 목
大謙以毋病呈狀乞遞兵曹啓請改差也
정조 15년 · 강
命惠廳預貿轉換名色及各司給代預下一切禁斷
정조 15년 · 목
備邊司啓言惠廳度支預下之弊嚴立禁防事批旨先自均貿事嚴立科條草記事命下矣取考均廳捧下文書則每年米不足爲二萬四千石其中一萬四千石則宣惠三南廳大同米中全船取用後貿取貢米還報而其餘不足一萬石亦貿貢米充用木不足爲二百四五十同而亦貿貢木需用故爲開願賣之路例有預貿之法然濫觴之弊又不可不防故故相鄭弘淳以三十朔爲限今不必別立科條申飭三十朔之規如或絕無移納不可不稍加闊狹之時則使之議于廟堂筵稟退限則夤緣混雜之竇不期防而自防矣以此分付定式施行其他米太木布之轉換名色凡係事目之外者一切嚴禁隨其現發堂郞論勘至於各司之給代預下者亦一痼瘼特敎判下之外無論數爻之多寡一切禁斷當限出給之意一體嚴飭請俾無違越之弊允之
정조 15년 · 강
許施湖西忠州等邑年還待秋成以租收捧之請
정조 15년 · 목
備邊司啓言卽見忠淸監司朴宗岳狀啓則枚擧忠州等四邑所報以爲年麥數多未免勒分米租數少每患難繼斟量裒益隨時變通在所不已忠州常賑年六千石槐山常賑年二千石淸安常賑年一千石延豐常賑年五百石營賑年五百石合分給還年一萬石待秋成以租收捧事令廟堂稟旨分付矣年還數多本非民願今此湖西四邑米租或難繼巡年麥間多勒分則其爲民弊自可知矣減此益彼實爲通變之政忠州槐山淸安延豐分給還年合一萬石依狀請使之請待秋成作租允之
정조 15년 · 강
命梁好仁初仕調用梁德履忠義仍存
정조 15년 · 목
忠勳府啓言梁誠之後孫嫡長待其祿仕卽令該府草記事命下矣嫡長孫梁好仁居在通津地云故招問其來歷則果是十代孫旣是功臣嫡長則今當口傳施行梁德履嫡長口傳請勿施允之敎以旣覓其嫡長則當敍蔭仕何必爲忠義例付乎梁好仁今日政初仕調用如非科工者付之兵判梁德履事或有可效之例忠義特爲仍存後草記
정조 15년 · 강
改差孝陵參奉吳載能
정조 15년 · 목
載能以身病呈狀乞遞吏曹啓請改差也
정조 15년 · 목
敎曰承旨有闕之代今日政差出又敎曰在外臺諫許遞今日政差出又敎曰未肅拜吏曹正郞改差今日政差出○以李龜雲爲副修撰梁好仁爲孝陵參奉初仕也權以綱爲大司諫閔昌爀爲獻納韓致應爲持平
정조 15년 · 목
因承旨望筒敎曰前望單子入之待下批牌招察任
정조 15년 · 강
命大嬪宮間一年看審修補墓監結復以三結磨鍊
정조 15년 · 목
因大嬪宮守宮內官手本敎以發遣郞廳看審修補後草記此後間一年每歲三月發遣郞官看審執頉隨卽修補後草記墓道亦今地方官春秋看審形止報來後狀聞事分付該曹該道墓監及下屬處當有給復比他例差等以三結磨鍊劃給事分付
정조 15년 · 강
命宣傳官李檍拿處
정조 15년 · 목
因宣傳官閔致協汰去傳旨敎以閔致協其間許久在外則以此捧現告極爲駭然此傳旨勿施現告書送宣傳官査出拿處傳旨更爲修正
정조 15년 · 목
因宣傳官試講單子敎以四月射會今始爲之其間設令廳首有故新除之人除拜已久則豈可無端不爲乎極爲駭然當該行首宣傳官副行首宣傳官幷汰去令該曹口傳差出雖以堂下朔試射言之初旬前每不如例設行故宣傳官輩亦效嚬此已未安武臣各廳無非本兵所管則幺麼按例之事亦不能以時提飭致煩辭敎兵曹判書金文淳從重推考又敎曰今日聞是禁軍祿射而別將尙不以無故人差出以致四次改望事體所在極爲駭然當該兵曹堂上從重推考
정조 15년 · 강
命尹光顏蕩滌
정조 15년 · 목
義禁府啓言順天前府使尹光顏以稅穀晚時䒾發有自現就囚之命今方待命卽當拿囚而旣是宥旨前何以爲之敎以蕩滌
정조 15년 · 강
命沈頤之李得濟移配依任便居住例施行
정조 15년 · 목
義禁府以沈頤之李得濟移配啓敎以古有任便居住之律名任住亦竄配也已令該府不待本房關文移配則本府草記之無措語直請發遣郞吏者難免不審卿則推考移配則依任便居住例施行行會道臣今沿路各該邑領付配所後狀聞事分付
정조 15년 · 강
敦寧都正李勉兢疏陳無敦寧乞遞賜批許之
정조 15년 · 강
召見戶曹判書趙鼎鎭承旨李書九于重熙堂
정조 15년 · 목
予曰大嬪墓道與祠宇已令修葺而見其祭品進排太常謄錄則獨違於國制自今忌祀移行於墓所而各陵園享事皆用素饌獨於大嬪墓不可異同一依各墓例擧行可也大嬪祭品定式不知始於何時戶判筵退後詳考草記可也予曰鑄錢之役今至何境乎速速了畢則好矣鼎鎭曰連以速了之意申飭郞僚矣予曰始役今爲幾日鼎鎭曰今爲四寸日矣予曰轉漕垂畢乎鼎鎭曰幾半來泊矣予曰昨年收租數爻爲幾何鼎鎭曰十萬六千三百餘石矣予曰再昨年收租比昨年何如鼎鎭曰不下十萬餘石矣今年則十萬六千餘石之中法聖倉三隻船臭載所失爲三千餘石誠可惜矣予曰勘治敗船漕卒法律何如鼎鎭曰例於臭載地方十度刑訊三年後還送原籍官矣予曰三年牢囚十度刑訊者無乃官以故敗取招渠以抵賴圖生故至於此耶鼎鎭曰誠然矣予曰今番法聖臭載漕卒旣付完伯自本道從意見決處後狀聞之意卿其往復於完伯可也予曰寧邊則癘氣何如書九曰本邑別無熾盛之患矣予曰農形何如而去月之甘霈今初之兩次雨澤皆能均霑否書九曰沿路農形實有豐登之望矣予曰西關之近來錢荒似必有由矣書九曰昨今年來蠶事矣稔此尤爲錢荒之一端矣
정조 15년 · 강
命禁軍番數以內禁羽林兼司僕各二番復舊定制餘一番屬之壯營
정조 15년 · 목
敎曰凡發號施令先求矯弊不爲弊之方次念師古勿創新之義分明有效益者亟當斷而行之兵制有國所重而比來各營無不有弊莫甚於龍虎營而禁旅在初設時豈或如許挾當百之勇負兼人之藝在家佩勿禁牌立番穿唐雲鞋秩視正職拜必廳上雖漢之期門羽林其榮寵無過於此而去古漸遠古規掃地衣裝之藍縷騎鬣之玄黃年復年來日甚一日人之視渠渠所自持安得不蔑如而恬然乎大抵兵者尙氣激而勸之然後可責實用古人以倡勇敢三字爲謀國之良策旨哉豈欺我哉朝家於禁旅之多少弊瘼憧憧不寘或面飭別將或召閱各番而徒言無益徒令不從面飭不如不飭召閱不如不閱然於春初咸聚七百禁旅於上林射而較馳而試未聞一巡五中徒見十步九蹶在其時也非不欲大加釐正而事貴謀始不得不鄭重至今今旣謀之熟矣一曰無用爲有用作精兵也一曰七百改六百復舊制也壯勇之設蓋有待於後日壁壘初開士馬團鍊移彼屬此爲益甚鉅而六百舊制於龍虎營亦未必無助少則專專則精自然有簡而易制之妙此所謂一擧兩得也聞於今日以祿射禁旅會於郊館宣示師古矯弊之本意此其時時不可越自今禁軍番數以內禁羽林兼司儀各二番復舊定制每番以五十人輪番餘一番屬之壯營而先以五十人移屬又以五十人分屬於各番其中積仕到老者若以老無能馬不壯歸之各番分屬之秩則去者受者仕皆退期月日之差退尙且切可矜必不止於月日而已乎然則適足爲祛瘼增瘼之歸移屬五十人內久勤年滿者雖人老馬疲自可留意於收用區處幷屬壯營而餘數數十人就各番捧自願考根泒備實預差選擇啓聞
정조 15년 · 강
命寧邊城餉儲峙申嚴舊制
정조 15년 · 목
敎曰寧邊乃是關防重地城餉儲峙自前屢有所提飭矣分留之法典守之節近果有實效否承旨李書九啓言本府山倉儲餉倉卽城餉積峙之所而野七面屬之山倉山六面屬之儲倉米太兩色限萬石分捧於二倉仍作三年一改色之制厥惟久矣第因石路馱運之苦民人輩必欲移納于附近倉依式準捧絕無而僅有誠可寒心今昨秋兩倉所捧米太合爲四千八百七十石零而今春則仍不還分來秋亦依昨年例劃捧滿萬石後定爲二留一分之法似爲便好此外又有兵營屯倉及雲山价川兩倉而雲山倉會付折米爲二千六百三石零价川倉會付折米爲六千二百六十石零而俱是半分半留之穀兵屯倉則米豆太合爲四千餘石營裨監捧雖或有弊自本邑亦不得一例操切而封倉未幾旋卽盡分無補緩急之需徒貽邑民之害今若革罷此規屬之本府與雲价兩倉幷爲二留一分之法雖値歉歲依慈城穀例狀聞後始得許分則其於足城餉祛民瘼之道可謂兩便至於屯倉耗穀係是兵營需用之物或自他邑或自本邑外倉依元數移劃取耗以充其代恐爲得宜故今因下詢敢達矣敎以關西穀物孰非緩急之需而天設地塹萬年金湯惟鐵甕山城是也有是城無蓄峙之穀物誠不可使聞於隣國如慈城形便亞於甕城而分留之制猶如彼其嚴密雖在再昨年歉歲除非麥嶺艱食之最難堪時道伯亦不敢輕請加分則甕城事豈成說乎年前府使徐龍輔之辭陛也使之申諭民庶俾納城倉者予意在於有是城池不可無糧餉也近聞未過一二年依舊枵然云曩所申諭者卽復必不當如前散賣之謂也予於是不免歁寧邊之民寧不瞿然初欲摘發其後分糶之道帥臣及府使分等勘罪更思之三年一改色之舊例拋置已久間經大賑及捧平倉時故査勘一款姑且含忍而今筵之問於爾者必欲申嚴舊制責其實效卽令廟堂合行典守事宜參看爾奏論理草記與此批答謄布該府使卽揭板常目毋敢違越附陳兵營屬屯耗移劃事亦令廟堂一體稟處可也
정조 15년 · 강
命大嬪廟祭品可以釐正者論理草記
정조 15년 · 목
敎曰大嬪墓道與祠宇旣命修治仍問太常進排祭品規式則墓祭四名日廟祭四仲朔固可矣忌祀之行於廟殊乖禮意至於廟祭之用獐內亦違近式忌祀移設於墓依他例專用素廟祭品之獐內代用猪而祭品未知始自何時戶判筵退後詳考前例如有可以釐正者使之論理草記
정조 15년 · 강
命水原儒武試取幼學申熙朝出身李得弘等施賞
정조 15년 · 목
敎曰水原邑內儒生試取時賦三中幼學申熙朝八子百選一件賦三下一幼學睦大權義三下一幼學辛德羽賦三有幼學林勉喆鄭世豊尹絖義三下生員鄭遂龜各紙一卷扇三柄蘇魚二級賦次上生員朴師永幼學朴周陽睦大淳尹範楫金栻尹聲烈洪樂鍈金星運權倚曺雲喆尹炯東柳聖儀權祐沈秀永都廷耆義次上幼學李基述各米三斗扇二柄蘇魚二級賦次中幼學沈晉恭曺學振金華健李東茂朴師絢沈毅鎭金樂洙李龍鎭李元喆尹海東李宅新沈鼎恭具允益崔守喆閔榮遠李興元尹得實申勖李弘德申光愚生員李得養幼學具允恒金星緯朴師義金樴安文欽李東榮安時重李基逸義次中幼學李尙眞金致聖金冑鎭具允豊金鼎鎭權警朴師默各米二斗扇一柄蘇魚一級賦次下幼學都廷耇李時學金樂淵沈緯鎭李徽祚沈鼎鎭鄭塾各米二斗扇一柄蘇魚一級義外進士許暕扇一柄賜給又敎曰水原邑內及園底武士試取時柳葉箭一巡哨官出身李得弘貫三中邊一中加資壯勇軍林逸參邊四中閑良金義福貫二中邊一中幷直赴殿試出身尹致章貫一中邊二中邊將除授折衝崔道義等二人邊三中各米五斗蘇魚三級壯勇軍金五鼎等三人貫一中邊一中各米四斗蘇魚二級閑良鄭喆信等十三人邊二中各米三斗蘇魚二級旗牌官閑良金在信等六人貫一中敎鍊官表昌文等四十人邊一中各米二斗蘇魚一級小布一巡知彀官出身李益泓等十一人三中各米二斗扇一柄敎鍊官折衝洪命淵等二十八人二中各米一斗扇一柄賜給
정조 15년 · 강
命判府事兪彥鎬祿俸更令輸送
정조 15년 · 목
戶曹以彥鎬終不領受啓敎以更令倉官輸送
정조 15년 · 강
命直赴朴載潤加資
정조 15년 · 목
兵曹啓言禁軍來秋冬等祿試射時沒技人別單中閑良之直赴出身之加資依定式各其名下懸註以入而柳葉箭沒技直赴朴載潤旣在放榜前自下不敢擅便何以爲之敎以直赴朴載潤一體加資待唱榜使之懸圈
정조 15년 · 강
命忠壯公沈岱延諡與否詳叩狀聞其舊屋修葺賜扁
정조 15년 · 목
敎曰近因朔寧郡守康命吉上京問邑中事蹟知有故監司忠壯公沈岱死綏處祠屋而取見其諡狀當壬辰之難功烈也郞義也卓乎凛如令人不覺掩卷起敬貤贈領議政追錄府院君雖在於宣廟朝而旌諡之典始於肅廟朝因玉堂官李正臣建白許之主家零贊無以狀往諗于太常者及至先朝庚寅特命議其諡間已延諡與否又未可知令道伯探訪其後孫於流落地方招致營門詳叩狀聞朔寧地死綏處仍其舊屋修葺與配食人歲必一祭於戰死之日同死之軍校果依邑中故事近亦共侑乎亦令道伯問于該邑如云不爲使之復舊設行旣命歲祭葺祠祠不可無扁賜扁日遣官致祭祭文令入侍承宣撰進扁額亦以入侍閣臣書之承宣卽故玉堂李正臣之曾孫也閣臣卽忠壯之族宗孫也事亦可謂不偶扁板下方仍令以此傳敎載錄
정조 15년 · 강
命楊嬪祠版追造以愍貞嬪楊氏書于祠版
정조 15년 · 목
直閣徐榮輔啓言向日莊陵配食壇設置時自上以楊嬪始於端廟有阿保之勞終與安乎錦城同成仁之美奬其苦節憫其不祀命漢南後孫以奉其祭此實曠前之盛擧而但祠版追造非特敎不敢擅便尙不得擧行云故敢達矣從之敎以造版日遣官致祭而中原史記其例旣多妃嬪姑勿論公主猶有諡焉楊嬪豈可無易名之擧以愍貞嬪楊氏書于祠版事令該曹分付主家可也
정조 15년 · 목
昌會不爲仕進敎以許遞前望單子入之
정조 15년 · 강
遞修撰尹序東副修撰李彥祜以申獻朝李彥祜爲修撰韓光植爲副修撰
정조 15년 · 목
敎曰玉堂單番已至多日下番未肅拜人許遞前望單子入之
정조 15년 · 강
以洪若浩爲抱川縣監
정조 15년 · 목
敎曰抱川縣監之代令該曹口傳差出
정조 15년 · 강
命未下直守令明日辭朝慶州府尹遲滯問其委折
정조 15년 · 목
敎曰課農雖異於催科不可許久曠官未下直守令皆令明日辭朝慶州府尹不可如是遲滯而成命之下尙無動靜事體所在殊極未安令該曹問其委折草記
정조 15년 · 강
召見承旨李益運抱川縣監洪若浩于重熙堂
정조 15년 · 목
予曰爾之親年幾何若浩曰今爲九十一歲矣予曰洪復浩已過年限故向日全義縣監望筒認以洪復浩果爲越點矣追後覺之是爾也又聞爾有老親云尤爲可矜今此抱川之作窠特除非但爲爲官擇人之意爲有篤老之親故也將往之便雖不若全義之家近今日之卽令辭陛蓋爲趁卽下鄕將毋上來以爲極熱前莅任之地也予曰洪復浩洪若浩洪樂敏洪樂安等名每相交換終不能辨別洪樂敏是誰之子乎益運曰洪亮漢之子也予命記事官徐有聞以口傳往諭于在議政蔡濟恭曰向時之雨澤卿雖不有其功而今日之雨又此知時此時卿燮理之功實爲卿賀也寧邊鐵甕山城卽昔唐太祖隋煬漢武之終始狼貝處則其城池之固實我國之金湯而其所儲餉不可尋常故前已申飭而今見李書九擧措則所謂儲餉分留之法萬不成說故已有令廟堂論理草記之敎卿其詳量善處可也武臣朔試射旣復舊制每於初旬前使之設行而今見兵判草記則請以待晴退行云云再明卽六月也盛暑休息已是古例無故不卽設行今云退行者兵判事誠可駭然武臣而不隸射文官而不讀書其可成說乎十巡無分後自歸落仕而已有先甲之令則豈有十巡無分見汰職名之慮乎似此微細之事屢煩飭敎卿須時時董飭於此等事亦可也予於近來凡事專委於卿賴以省勞者多矣近日肇熱無異庚炎次對予當俟數日雨後稍涼之時可以下敎明日則頉稟可也文襄公文集卿其見之否如未見之則當自內閣送之矣
정조 15년 · 강
命水原儒武入格之類題給午飯之資
정조 15년 · 목
敎曰今番水原儒武入格之類分等題給午飯之資俾渠輩新接者免艱食之患若令該府會減事面甚苟且以本府大同條中無論應納與儲置從便會減事分付該廳仍又下諭于該府使
정조 15년 · 강
命禁旅解鬱之方詳細陳問中旬賞試射設行
정조 15년 · 목
兵曹啓言依傳敎三番內禁衛一百人內久勤年滿就其十五年以上勤仕者十六人抄出其餘實差三十四人預差三十四人各番禁旅中捧自願考根泒選擇而自願外不足者抄擇充數實預次合六十八人年限根泒居住區別懸錄別單書入而待其厘正餘數五十人分屬各番敎以待下敎待令事分付夜來甘霔如脂如飴豈七百禁旅之解鬱之捷效乎休徵口女此在予茂對之工益宜孜孜於其濟其蘇之方古人不言乎后來其蘇其濟君靈庶民尙然矧伊親軍朝家之視之何如渠輩之望之又何如而旣設言於渠輩曰予將爲若曹欲矯捄其所矯捄之者只是五十人之移屬壯營五十人之分屬各番而已則渠輩外面衣表雖似凡庸七百之中必有具眼而具識者以郊館宣諭之十行恩綸謂果一一踐其實乎否乎是不幾於欺渠輩乎朝家於渠輩切欲行一番矯捄之政者已積有年矣趁此時又依舊提其端而引以發別無刮目之歸趣則自此雖日宣百諭決知其不信豈不關於國體事面乎卿與別將爛加商議仍又就議廟堂傍及諸武將須以刮目之方略詳細陳聞今番分屬五十人亦於一內番權付待各番窠出與各歧未口傳分排差塡事分付別將而一內之閑良全數及出身自願者移付額外雖未準六朔者除職勿拘事卿亦知悉武士拔身之道亦宜廣拓此後壯勇衛取才時各番時仕之久勤年淺者方外弓馬隸業者幷許通同越薦應試事卿與壯勇營知悉大抵獎兿然後銳精銳精然後鼓勇向者訓局中旬猶且特敎設行況禁旅乎時令雖屬盛暑兩後必當晴佳禁旅等中旬賞試射卽爲設行此後無或如前拋置這這獎兿可也
정조 15년 · 강
命各廳堂下武臣朔試射退行於七月
정조 15년 · 목
兵曹以今日各廳堂下武臣朔試射待晴設行啓敎以欲待晴則再明卽六月也六月盛暑例有休息之式則將於七月追設卿之旬前無故日不爲設行之罪不可不一問幺麼微細之事輒煩飭敎飭敎之下亦不小心憧憧近來國網雖曰到處掃地似此復舊制未久之事猶如是抛棄此草記無一言捧納承旨從重推考試射則退行於七月兵曹判書金文淳爲先記過七月專經試射待令此後嚴飭之意言于廟堂可也
정조 15년 · 목
江界府使李義弼進前予曰江界一府到處受病向者關西道帥臣處以列邑鎭弊瘼事有傳敎及道臣啓本與廟堂回啓矣爾其見之否義弼曰臣未得見也敎承旨李書九曰筵退後使之謄示可也予曰關西第一痼弊卽還多民小也道內邑鎭之弊欲一時矯捄而廟堂難之故先從江界所管諸鎭而爲始矣今此特畀豈徒然凡蔘弊邑弊民弊必思所以思革之道使戶口日增積弊日祛無負朝家軫念之意可也予曰江界自是防禦果有直狀啓之例乎義弼曰未之有也予曰如宣川三和永宗則俱有直狀啓之例至於萊灣亦非防禦而猶許直啓則本府之兼防禦邊地獨無此例誠怪矣每以此欲下敎而未果今因江倅之登筵當下敎矣予曰旣許直狀啓爾之到府後參量事宜可以狀啓者狀啓可以陳疏者陳疏其外雖非本府屬鎭之弊亦當次第矯捄者亦爲登聞而卽今帥臣出自將臣迨此之時列鎭之弊亦當次第矯捄爾以多年閒休之人今當弊邑須思殫竭隨事矯草以爲一分報效之地可也義弼曰臣敢不竭誠努力思所以對揚萬一予曰昨今年江民之蠲稅減役在朝家軫念之道至矣盡矣而若不得永祛弊源使江民終不得還集按堵烏在曲念之意乎予曰江界今可謂得人而甄用未久又出邊門殊可惜也然行且召之豈令久處塞外下去之後若無善治之聲則更何顏面反面於朝廷乎近者一兩重人蔘別卜定非不知爲弊於江界而惠慶宮藥用專以蔘料收效而所謂貢蔘全無可以堪用者如非兩重好品未有顯效故或下別卜定之命府使到任之後多歧求覓必以有眞液重爲一兩者隨得封進可也此則所重存焉如是敷申雖減江州一年之稅予所不惜其價爾其某條求得以爲狀聞上送而其採納人姓名亦爲登聞以爲施賞激勸之地而亦以有所重之意布諭渠輩使之竭誠採納也義弼曰敢不竭誠求得趁卽封進耶予曰爾以灣尹以柔有名爲洪牧以綱稱之制邊之道剛勝於柔必使剛柔得中使江民得蘇可也潭陽府使李尙度進伏予曰弊邑矣善理可也順興府使許腆進伏予曰殘弊之邑下去善爲可也昌原府使柳文植進伏予曰爾是有將來之武弁須各別善治可也豐德府使吳載光進伏予曰善治可也全義縣監金思義進伏予曰勿以殘邑益加勵治此等處尤可見其治蹟矣
정조 15년 · 강
召見壯勇營提調金履素兵房金持默兵曹判書金文淳于重熙堂
정조 15년 · 목
敎履素曰本營軍餉色郞廳何至今不爲差出乎履素曰本營事體自別不可不各別擇差而實無可合之人且是新設之事宜有一定之制故欲爲一番稟定後差出而尙今遲緩矣予曰今筵稟定也敎文淳曰禁軍之移屬壯勇營者果皆樂赴底意耶文淳曰渠輩雖微賤猶知近君之爲榮光家計稍實軍仗服色之足可擔當者果皆自願其他家在城外之類其心則不無樂赴之意而以安土重遷或爲趑趄云矣持默曰本營將官中把總履歷旣承命而馬軍將領履歷亦當一體磨鍊定式矣各軍門別將履歷訓局則自亞將以下通擬禁御兩營則自兵使以下通擬本營別將履歷階梯不可無一定之式而自下不敢擅便何以爲之予曰自亞將至兵使已行人爲履歷而差除時單擬與三望俱不可擬議卿等以薦擬爲之可也持默曰別將履歷當依下敎擧行而稱號則依馬兵騎士別將之各隨軍號而稱之之例當以善騎別將稱號該哨將領亦當以善騎將依前稱號而善騎將履歷何以擧行乎予曰自邊地至內外將已行人爲履歷可也
정조 15년 · 강
命江界府依獨鎭防禦例直啓事分付
정조 15년 · 목
敎曰守令之兼帶防禦使者如戎務邊政率皆直狀啓萊灣雖非防禦亦然而江界之爲邊邑無異於萊灣戎務邊政亦豈比永宗三和等內地乎然猶不敢直狀啓雖有許多弊瘼之可合登聞者自京關問者每不免節次轉由必皆借視代聽於巡營如是而江府體貌安得不卑下乎曾慾定式而未果適因該倅辭陛召見面諭此後江界府依他獨鎭防禦例軍政蔘政民事邊事凡有關於弊瘼者許令府使直啓俾江民知不遐之意事令廟堂知悉分付
정조 15년 · 강
以鄭致綏爲壯勇營餉色郞廳宗親府典簿仍帶
정조 15년 · 목
壯勇營提調金履素啓言本營軍餉色郞廳今當差出爲任緊重勿拘時任前銜限五品以上請以爲通融擬入從之又啓言新除授本營郞廳鄭致綏方帶宗親府典簿矣本職仍兼雖有惠郞之已例係是創設之初宜有一定之親故敢達矣敎以仍帶可也
정조 15년 · 강
命禁軍中旬設行財力以二軍色遺儲中取用